b'\n_START_ARTICLE_\nSapilasmaa\n_START_PARAGRAPH_\nSapilasmaa on kyl\xc3\xa4 Utaj\xc3\xa4rven kunnassa Pohjois-Pohjanmaalla. Se on Sanginkyl\xc3\xa4n pohjoisin kolkka eli l\xc3\xa4himp\xc3\xa4n\xc3\xa4 Juorkunaa Puolangalle menev\xc3\xa4n seututien varrella._NEWLINE_Sapilasmaan eli Jokikyl\xc3\xa4n koulun paikasta oli kiistaa 1950-luvun vaihteessa. Jokikyl\xc3\xa4 sijaitsee Kiiminkijoen varressa Sapilasmaalta linnuntiet\xc3\xa4 muutama kilometri l\xc3\xa4nteen. Alun perin tarkoitus oli rakentaa molempia alueita palveleva koulu. Jatkosodan aikana koulua pidettiinkin tilap\xc3\xa4isesti Syrj\xc3\xa4l\xc3\xa4n talossa Jokikyl\xc3\xa4ss\xc3\xa4. Vuonna 1951 ostettiin kuitenkin Mets\xc3\xa4hallitukselta tontti Puolangantien varrelta Sapilasmaalta ja seuraavana vuonna eli 1952 Sapilasmaalla aloitti 2-opettajainen koulu._NEWLINE_Jokikyl\xc3\xa4lt\xc3\xa4 Sapilasmaalle tehtiin koululaisille pari kilometri\xc3\xa4 pitk\xc3\xa4 tieura asumattoman mets\xc3\xa4alueen l\xc3\xa4pi kylien v\xc3\xa4liin. Se on 2007 pahasti metsittynyt, koska sit\xc3\xa4 ei koskaan rakennettu varsinaiseksi maantieksi._NEWLINE_Jokikyl\xc3\xa4n eli Sapilasmaan koulupiiri lakkautettiin jo vuonna 1960 ja liitettiin Sanginkyl\xc3\xa4n koulupiiriin. Koulu ehti siis olla toiminnassa vain kahdeksan vuotta. Kaksiopettajaisessa koulussa oli 1950-luvulla viitisentoista oppilasta. Koulun avaamista edelt\xc3\xa4neen\xc3\xa4 lukuvuonna 1950\xe2\x80\x9351 oppilaita oli kahdeksantoista.'